महिलाओं के सहयोग से ही समाज का विकास संभव
ब्रह्मकुमारीजके ओम् शांति रिट्रीट सेंट की ओर से मंगलवार को अंतरराष्ट्रीय महिला दिवस के उपलक्ष्य में बी बोल्ड फॉर चेंज विषय पर एक दिवसीय सेमीनार का आयोजन किया गया। कार्यक्रम में समाज के कई प्रतिष्ठित क्षेत्रों से जुड़ी हुई महिलाओं ने शिरकत की। कार्यक्रम में राष्ट्रीय महिला आयोग की पूर्व सदस्य पॉवर फाउंडेशन की अध्यक्ष शमीना शफीक ने कहा कि अगर वह सच में महिलाओं के विकास के लिए कार्य करना चाहती हैं, तो पहले महिलाओं को आपस में एक-दूसरे का सहयोग करना बहुत आवश्यक है। समाज में महिलाओं का स्तर काफी बेहतर हुआ है। उन्होंने कहा कि महिलाएं समाज की धुरी हैं, उनके परिवर्तन से ही समाज देश का विकास संभव है, लेकिन पुरुषों के योगदान के बिना ये संभव नहीं हो सकता।
करोल बाग की पूर्व काउंसलर मनदीप ने कहा कि स्वयं को कमजोर नहीं समझना चाहिए, नारी स्वयं में एक शक्ति है। जब हम दूसरों को आगे बढ़ते देख खुश होते हैं, तब हमारे जीवन में बोल्डनेस आती है। सिल्वर लाइनिंग फाउंडेशन की अध्यक्ष प्रीति मोंगा ने कहा कि 50 वर्षों से नेत्रहीन हूं। जीवन में कई ऐसे पल आए, जब मैंने जीवन को समाप्त करने की ठान ली थी, लेकिन मेरे अंदर से एक आवाज आती थी कि नहीं, एक अवसर और लो। अंदर की आवाज को सुनकर बोल्ड निर्णय लिया कि जीवन में कुछ विशेष करना है। उन लोगों के लिए कार्य कर रही हूं, जो मेरे जैसे हैं। यही लक्ष्य है कि स्वयं के परिवर्तन से दूसरों को प्रेरित करूं।
कार्यक्रम में ब्रह्मकुमारीज के महिला प्रभाग की अध्यक्ष चक्रधारी ने कहा कि महिलाओं के विकास के लिए बहुत कुछ कार्य कर रहे हैं, लेकिन उससे भी अधिक आवश्यकता उन्हें संस्कारवान बनाने की है। कई बातें ऐसी होती है, जिन्हें हम सिखा नहीं सकते, लेकिन व्यवहारिक जीवन से लोग स्वयं ही सीखते हैं। आध्यात्मिकता हमें व्यवहार कुशलता के साथ-साथ धैर्यवान भी बनाती है। इस अवसर पर अखिल भारतीय महिला सम्मेलन की अध्यक्ष आशा शर्मा, ओआरसी की निदेशिका आशा, सुखाय महिला संगठन की अध्यक्ष सुमन महेश्वरी, उपकार फाउंडेशन की अध्यक्ष रेखा बंखा, आईपीएस अनुपम कुलश्री, दिव्या टंडन आदि मौजूद थीं। ओआरसी की हुसैन ने कार्यक्रम का संचालन किया।
गुड़गांव. ब्रह्माकुमारीजके ओम शांति रिट्रीट सेंटर की ओर से आयोजित सेमीनार में मौजूद महिलाएं।
hin_Deva hin_Deva hin_Deva hin_Deva bho_Deva